b'\n_START_ARTICLE_\nArm\xc4\x97nijos herbas\n_START_SECTION_\nApra\xc5\xa1ymas\n_START_PARAGRAPH_\nSkydo laukas ketvir\xc4\x8diuotas. Pirmasis laukas raudonas, jame kairysis auksinis \xc5\xa1\xc4\x97lstantis li\xc5\xabtas su graiki\xc5\xa1ku kry\xc5\xbeiumi ant nugaros. Antrasis laukas m\xc4\x97lynas, jame dvigalvis auksinis erelis. Tre\xc4\x8diasis laukas m\xc4\x97lynas, jame du auksiniai vienas \xc4\xaf kit\xc4\x85 \xc5\xbevelgiantys tupintys ereliai, tarp kuri\xc5\xb3 auksin\xc4\x97 saul\xc4\x97. Ketvirtasis laukas raudonas, jame b\xc4\x97gantis auksinis li\xc5\xabtas su kry\xc5\xbeiumi ant nugaros. Skydo centre oran\xc5\xbeinis skydelis sidabriniu apvadu, kuriame sidabrinis Ararato kalnas su Nojaus arka vir\xc5\xa1\xc5\xabn\xc4\x97je ir dviem sidabrin\xc4\x97mis banguotomis linijomis pap\xc4\x97d\xc4\x97je._NEWLINE_Skyd\xc4\x85 laiko du skydininkai\xc2\xa0\xe2\x80\x93 heraldi\xc5\xa1kai de\xc5\xa1in\xc4\x97je stovi auksinis nuleistus sparnus demonstruojantis erelis, kair\xc4\x97je\xc2\xa0\xe2\x80\x93 li\xc5\xabtas. Abu \xc5\xbei\xc5\xabri \xc4\xaf \xc5\xa1onus. Po skydu smaigaliu \xc4\xaf vir\xc5\xa1\xc5\xb3 stovi auksinis kalavijas, buo\xc5\xbeele besiremiantis \xc4\xaf \xc5\xbeem\xc4\x99, perv\xc4\x97r\xc4\x99s auksin\xc4\x97s grandin\xc4\x97s grand\xc4\xaf. Did\xc5\xbeioji dalis gele\xc5\xbet\xc4\x97s slepiasi u\xc5\xbe skydo. U\xc5\xbe kalavijo skersinio sukry\xc5\xbeiuoti auksinis kvie\xc4\x8di\xc5\xb3 p\xc4\x97das ir auksin\xc4\x97 palm\xc4\x97s \xc5\xa1akel\xc4\x97. U\xc5\xbe j\xc5\xb3 eina auksin\xc4\x97 devizo juostel\xc4\x97 be devizo.\n_START_SECTION_\nIstorija\n_START_PARAGRAPH_\nArm\xc4\x97nijos herbas naudotas Pirmosios Arm\xc4\x97nijos Respublikos metu (1918\xe2\x80\x931920 metais), o Turkijai ir TSRS pasidalijus valstyb\xc4\x99, Arm\xc4\x97nijos TSR \xc5\xa1is herbas buvo naudotas iki 1922 met\xc5\xb3, kol buvo patvirtintas Arm\xc4\x97nijos TSR herbas.'